ऊसतोड कामगारांनी पुकारलेल्या संपावर तोडगा काढण्यासाठी पुण्याच्या वसंतदादा शुगर इन्स्टिट्यूटमध्ये नुकतीच एक बैठक पार पडली. राष्ट्रवादी काँग्रेसचे अध्यक्ष शरद पवार यांच्या अध्यक्षतेखाली झालेल्या या बैठकीत ऊसतोड कामगारांच्या प्रश्नांवर चर्चा करण्यात आली. या बैठकीनंतर भाजप नेत्या पंकजा मुंडे यांनी शरद पवार यांचं कौतुक करणारं ट्वीट केलं. 

विशेष म्हणजे या बैठकीला राष्ट्रवादी काँग्रेसचे नेते धनंजय मुंडे हेसुद्धा उपस्थित होते. 

गेल्या काही दिवसात पंकजा यांनी शरद पवार यांच्याबद्दल सकारात्मक उद्गार काढण्याची ही दुसरी वेळ आहे. दसऱ्याच्या दिवशी भगवानगडावरून केलेल्या भाषणात पंकजा यांनी ऊसतोड कामगारांच्या समस्यांबद्दल बोलताना शरद पवार यांचा उल्लेख केला होता. शरद पवार यांच्याशी फोनवर चर्चा केल्यानंतर ते कसे प्रश्न सोडवायला मदत करतात, असं पंकजा यांनी म्हटलं होतं. शरद पवार यांचा उल्लेख त्यांनी 'शरदचंद्र पवार' असा केला होता.

पंकजा मुंडे यांचे चुलतभाऊ धनंजय मुंडे हे राष्ट्रवादी काँग्रेसमध्ये आहेत आणि मंत्रीही आहेत. पण तरीही राष्ट्रवादी काँग्रेसचे नेते शरद पवार यांच्याशी माझेही संबंध जवळचे आहेत आणि तुम... आणखी 4000 वर्णांसाठी लेख सुरू ठेवा:
चे प्रश्न सोडवायला मीसुद्धा मदत करुच शकते, असा विश्वास ऊसतोड कामगारांमध्ये निर्माण करून पंकजा आपलं नेतृत्व बळकट करू पाहत आहेत का? असा प्रश्न त्यामुळे उपस्थित झालाय. 

दुसरीकडे पंकजा यांची पक्षांतर्गत कोंडी होत असल्यामुळे त्या शरद पवारांशी जवळीक दाखवत भाजपवरच दबाव आणू पाहण्याचाही प्रयत्न करत आहेत का? कारण एकनाथ खडसे यांनी पक्षाला सोडचिठ्ठी दिल्यानंतर पक्षाचा सर्वांत मोठा ओबीसी चेहरा म्हणून पंकजांचं नाव समोर येत असताना भाजपकडून त्यांना सुरेश धस, भागवत कराड यांच्या रुपानं पर्यायी नेतृत्व उभं करण्याचा प्रयत्न सुरू असल्याचं चित्र निर्माण झालं आहे. 

नेमकं काय झालं? 

ऊसतोड कामगारांच्या संपासंबंधी पंकजा मुंडे आणि सुरेश धस यांनी घेतलेल्या परस्परविरोधी भूमिकांमुळे पक्षातला हा अंतर्विरोध प्रकर्षानं समोर आला. सुरेश धस हे आधी राष्ट्रवादी काँग्रेसमध्ये होते. 

मार्च 2017मध्ये झालेल्या जिल्हा परिषद निवडणुकीत राष्ट्रवादी काँग्रेसनं सर्वाधिक जागा मिळवल्या होत्या, तर भाजप दुसऱ्या क्रमांकावर होती. 

या जिल्हा परिषद निवडणुकीतच परळी तालुक्यामध्ये भाजपला मोठा फटका बसला. मात्र यावेळी पंकजा यांनी धस यांना आपल्याबाजूने वळवत सत्ता राखली होती. त्यानंतर सुरेश धस यांनी भाजपमध्ये प्रवेश केला आणि विधान परिषदेवरही निवडून आले. 

सुरेश धस हे पंकजा यांचे अतिशय विश्वासू मानले जाऊ लागले. पण याच सुरेश धस यांनी पंकजा यांच्याविरोधी भूमिका घेतली. ऊसतोड कामगारांच्या मजुरीमध्ये किमान 21 रुपयांच्या पुढे दरवाढ मिळाली पाहिजे, अशी मागणी करून कामगारांना ऊसतोडीसाठी निघण्याचं आवाहन मुंडेंनी केलं.

पंकजा मुंडे

मात्र पंकजा यांच्या आवाहनानंतर सुरेश धस यांनी म्हटलं की, "जोपर्यंत दीडशे टक्के दरवाढ होणार नाही तोपर्यंत एकही मजूर कामावर जाणार नाही. कुणी काही वेडंवाकडं करण्याचा प्रयत्न केला तर पुढे काय होईल हे सांगता येणार नाही." असा इशारा आमदार सुरेश धस यांनी दिला. विशेष म्हणजे धस यांना वसंतदादा शुगर इन्स्टिट्यूटमध्ये झालेल्या बैठकीत बोलावण्यात आलं नव्हतं.

सुरेश धस यांनी म्हटलं, "गोपीनाथ मुंडे ऊसतोड संघटना, महाराष्ट्र राज्य श्रमिक संघटना तसंच माझ्यासहित 11 संघटनांच्या वतीने ऊसतोड मजुरांच्या मजुरीमध्ये 150 टक्के वाढ करण्यात यावी, मुकादमांचं कमिशन साडे 18 टक्क्कांवरून 37 टक्के करण्यात यावं तसंच वाहतूकदारांची दरवाढ करून ती दरवाढ 50 टक्के करण्यात यावी." 

"साखर...